## Martínez Mus es reunix amb els alcaldes del Parc Natural del Túria i avança l’execució de quatre ponts en Riba-roja i Vilamarxant per a connectar les dos riberes del riu

*** El conseller informa els alcaldes del projecte de la xarxa de parcs metropolitans inundables
* El titular de Medi Ambient subratlla els avanços del pla de xoc en l’entorn natural després de les riuades, amb una inversió de 21,5 milions d’euros**

El conseller de Medi Ambient, Infraestructures i Territori, Vicente Martínez Mus, ha mantingut una trobada amb els alcaldes de l’àrea d’influència del Parc Natural del Túria, una trobada en la qual s’ha abordat el projecte de la xarxa de parcs metropolitans inundables en el sud de l’àrea metropolitana de València i el pla de xoc que va impulsar este departament després de les riuades.

El titular de Medi Ambient ha assegurat que la futura xarxa de parcs inundables “és un projecte que naix per a complementar les actuacions estructurals de canalització necessàries, que continuem reivindicant al Govern i per a convertir-se en una estratègia territorial comuna per a garantir la seguretat, la qualitat de vida i el benestar de tots els municipis de l’àrea metropolitana de València”.

El conseller ha subratllat que este projecte “ha de comptar amb el màxim nivell de consens perquè totes les administracions treballem en la mateixa direcció ja que suposarà una planificació estratègica global, que integrarà la regeneració territorial de més de 1.500 hectàrees de sòl rústic en les riberes del Túria i del sistema Poio-Saleta”.

**Actuacions en el Parc Natural del Túria**

Durant la trobada, Martínez Mus ha avançat la pròxima execució dels passos en el Parc Natural del Túria. Segons ha explicat, estes actuacions formen part de la tercera fase del pla de xoc per a la recuperació d’este espai natural. “Estos projectes permetran connectar les dos riberes del riu, davant de situacions de possibles riuades, incendis forestals i garantir el pas d’equips d’emergència”, ha afegit.

L’objectiu -ha insistit el conseller- “és no solament reparar els danys, valorats en 21,5 milions d’euros, sinó també implementar actuacions que minimitzen l’impacte de futurs episodis meteorològics, i així protegir este valuós entorn natural”.

En una primera fase s’executaran quatre dels sis passos previstos, dos dels quals a Riba-roja de Túria i dos a Vilamarxant. Els treballs començaran en les pròximes setmanes i el termini d’execució serà d’un any.

Les actuacions previstes són la retirada d’infraestructures danyades, la reparació i consolidació del ferm de camins, la restauració de màrgens i talussos per a previndre l’erosió i assegurar l’estabilitat de les riberes del riu i la millora del drenatge mitjançant la construcció o reparació de cunetes, desguassos i altres sistemes d’evacuació d’aigües pluvials, a més d’actuacions d’adequació ambiental per a respectar i potenciar els valors ecològics de l’entorn fluvial.

Durant la trobada s’ha acordat sol·licitar una reunió de treball amb la Confederació Hidrogràfica del Xúquer per a coordinar les actuacions que cada administració està impulsat per a la regeneració d’este espai natural.

Fecha: 03/09/2025